Lav et referat af nedenstående tekst:

Tekst:
Mette Nystrup og hendes mand købte en stor naturgrund i Nationalpark Thy for flere år siden. Det var meningen, at de skulle bygge et sommerhus på grunden, men sådan gik det ikke. Den 5000 kvadratmeter grund i Vangså ligger ellers midt i en udstykning med sommerhusgrunde, hvor de fleste allerede er bebygget med sommerhuse, og hvor et byggeri på nabogrunden netop er i gang. Men Mette Nystrup må ikke bygge på sin grund. - Det er jo besynderligt og mystisk. Der er én grund, der ikke må bygges på. Og det er så den, som jeg har, siger hun. Grunden er ellers forsynet med både vand og el ligesom de andre grunde i området. Beskyttet område Men der er en årsag til, at netop Mette Nystrup ikke kan starte sit byggeri. Det område, som sommerhusgrunden ligger på, er beskyttet. Grunden ligger nemlig på klithede og særlig beskyttet natur, og det fik Dansk Botanisk Forening til at klage over kommunens byggetilladelse. Ifølge John Brandbyge, som er medlem af Dansk Botanisk Forening, er det vigtigt at bevare den vilde natur. - Det er jo en forening, der varetager de grønne interesser og den vilde natur. Og det areal deroppe er en hede, som er beskyttet efter Naturbeskyttelsesloven paragraf 3, siger han og fortsætter: - Det var naturbeskyttelsesloven, der blev givet dispensation fra, og det reagerede vi så på ved at klage. Miljø- og Fødevareklagenævnet gav foreningen ret i deres klage, så nu er grundejerens sidste mulighed at føre en retssag mod klagenævnet. For ellers er hendes grund til en halv million kroner helt ubrugelig. Kommune håber på medhold Det er sjældent, at afgørelser i klagesager bliver indbragt for domstolene. Sidste år var det 52 ud af cirka 12.000. Thisted Kommune håber dog, at Mette Nystrup får medhold i sin klage. For de har flere sommerhusgrunde i klitterne, som de håber på, der kan få lov til at blive bygget sommerhus på. Esben Oddershede (V) er formand for kommunens Klima-, Miljø og Teknikudvalg. Han mener, sagen fra Vangså kan få betydning for andre lignende sager. - Det er i kystbyerne - og specielt med sommerhuse, men det er også i landbrugsbyggeri - at vi støder ind i de problemer, siger han. Mette Nystrup har nu hyret en advokat, og hun gør nu klar til at lægge sag an mod staten. - Vi skal kunne bygge her, ligesom alle de andre rundt om os, siger hun.

Referat:
Mette Nystrup ejer en sommerhusgrund i Thy, men hun må ikke bygge på den. Nu lægger hun sag an mod Miljø- og Fødevareklagenævnet.